класификация на информацията:

ниво 0, TLP - WHITE

 

**РЕПУБЛИКА БЪЛГАРИЯ**

**МИНИСТЕРСТВО НА КУЛТУРАТА**

София, бул. “Александър Стамболийски”, № 17, тел.: 02/ 9400900; факс: 02/ 9818145;

дежурен тел.: 02/ 9879551; info@mc.government.bg ; [www.mc.government.bg](http://www.mc.government.bg/)

**проект**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**НАЙДЕН ТОДОРОВ – МИНИСТЪР НА КУЛТУРАТА**

**ОТНОСНО:***проект на Постановление на Министерския съвет за приемане на Устройствен правилник на Национален фонд „Култура“*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Постановление на Министерския съвет за приемане на Устройствен правилник на Национален фонд „Култура“.

**Причини, които налагат приемането на нормативния акт**

С изменение и допълнение на Закона за закрила и развитие на културата (ЗЗРК) (Обн. ДВ, бр. 16 от 2024 г., в сила от 23.02.2024 г.) бяха приети изменения и допълнения, свързани с устройството, управлението и организацията на работа на Националния фонд „Култура“(НФК).

С новосъздадена разпоредба на чл. 24, ал. 4 от ЗЗРК се предвижда, че дейността, структурата, функциите, организацията на работа и числеността на фонда се определят с устройствен правилник, приет от Министерския съвет по предложение на министъра на културата.

С § 24, ал. 1, т. 3 от Преходните и заключителни разпоредби на Закона за изменение и допълнение на Закона за закрила и развитие на културата (Обн. ДВ, бр. 16 от 2024 г., в сила от 23.02.2024 г.) е предвидено задължение за министъра на културата в тримесечен срок от влизането в сила на закона да внесе в Министерския съвет проекта на устройствен правилник по чл. 24, ал. 4 от ЗЗРК.

**Основна цел на предлагания проект на правилник е да се създадат ясни правила за дейността на Национален фонд „Култура“.**

Измененията и допълненията в ЗЗРК имат няколко основни проявления:

* Преразглеждане на дейността на НФК и изричното му определяне като орган, който провеждането на националната политика в областта на културата, като набира, управлява и предоставя средства за създаване и представяне на произведения на изкуството и за опазване на културното наследство.
* Осигуряване на дейността на НФК, чрез създаване на необходимата правна уредба на подзаконово ниво, с която да се гарантира правилното и законосъобразно провеждане на процедури, свързани с разходване на публични средства на проектен принцип;
* Създаване необходимите гаранции за финансиране на културни организации и творци.

От създаването на Национален фонд „Култура“ до приемането на промените в закона, с решение на управителния съвет се приемаше структурата на администрацията на фонда (чл. 27, ал.1, т. 6 от ЗЗРК (отм.)).С приетите изменения и допълнения на ЗЗРК (Обн. ДВ, бр. 16 от 2024 г.) се регламентират дейността на НФК, функциите на органите на управление и структурата на фонда. С отделни разпоредби на закона се предвижда изрично в устройствения правилник да бъдат уредени:

* правилата за организацията на работата на управителния съвет, включително мерките за предотвратяване на конфликт на интереси (чл. 25, ал. 2 от ЗЗРК);
* условията и редът за провеждане на конкурса за длъжността „изпълнителен директор“ на НФК (чл. 29, ал. 2 от ЗЗРК);
* редът за кандидатстване по обявени конкурси (чл. 32а, ал. 3от ЗЗРК).

Регламентират се функциите на министъра на културата и механизмите за контрол, които той може да приложи по отношение на дейността на фонда и на неговите управителни органи.

Предвиден е ред за членовете на управителния съвет и членовете на комисиите да попълват и подписват декларация за безпристрастност, обективност, липса на обвързаност и интереси по образец съгласно Приложение № 1 към правилника. Регламентиран е ред да избиране на членове на управителния съвет, въз основа на изискванията заложени в закона, за провеждане на заседания и вземане на решения. Протоколите от заседанията на управителния съвет се публикуват на интернет страницата на фонда, както и други актове, свързани с дейността на фонда.

Разписана е конкурсната процедура за заемане на длъжността „изпълнителен директор“, както и неговите функции. Предвидени са разпоредби, свързани с дейността на комисиите за оценка и на техническите комисии, механизми за контрол на членовете им при неизпълнение на задължения.

Регламентирана е щатна численост в приложението към правилника – 16 щатни бройки. Дейността на администрацията е организирана в една дирекция при спазване на изискванията на Наредбата за прилагане на класификатора на длъжностите в администрацията. Разписани са функциите на дирекцията, свързани с осигуряване на дейността на фонда, осъществяване на административно и правно обслужване и др.

**Финансови и други средства, необходими за прилагането на новата уредба:**

Предложения проект на постановление на Министерския съвет за приемане на Устройствен правилник на Национален фонд „Култура“ не води до въздействие върху държавния бюджет. С проекта не се предвиждат допълнителни разходи/трансфери/други плащания.

**Очаквани резултати от прилагането на проекта на правилник:**

Ще се създаде устойчива правна уредба, чието прилагане е пряко свързано, както с формирането и прилагането на политики в областта на културата, така и с насърчаване създаването и разпространението и представянето на произведения на изкуството, създаване на гаранции за опазване на културното наследство.

Ще се осигури дейността на фонда, като се приеме необходимата правна уредба на подзаконово ниво, свързана с устройството, управлението и организацията на работа на НФК, както и необходимите предпоставки за провеждане на конкурс за длъжността „изпълнителен директор“ на НФК.

Чрез регламентирането на процедурата за избор на членове на управителния съвет, ще се гарантира прозрачност и устойчивост в управлението на фонда. Ще бъдат създадени необходимите правила за организацията на работа на управителния съвет и на администрацията на фонда.

**Анализ за съответствие с правото на Европейския съюз:**

С проекта на правилник не се въвеждат разпоредби от правото на Европейския съюз, поради което не се налага изготвяне на справка за съответствие с европейското право.

Проектът е публикуван на интернет страницата на Министерството на културата и на Портала за обществени консултации, съгласно чл. 26 от Закона за нормативните актове и чл. 85 от Устройствения правилник на Министерския съвет и неговата администрация за срок от 30 дни.

Проектът на постановление е съгласуван в съответствие с разпоредбите на чл. 32, ал. 1 от Устройствения правилник на Министерския съвет и на неговата администрация.

Проектът не е свързан с изпълнение на актове на Европейския съюз, поради което не се налага изготвянето на справка за съответствието с европейското право.

Към предложения проект на акт е приложена необходимата финансова обосновка за актове, които няма да доведат до въздействие върху държавния бюджет, съгласно чл. 35, ал. 1, т. 4, б. „б” от Устройствения правилник на Министерския съвет и на неговата администрация.

**УВАЖАЕМИ ГОСПОДИН МИНИСТЪР- ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

С оглед на гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да обсъди и приеме предложения проект на постановление.

**НАЙДЕН ТОДОРОВ**

**МИНИСТЪР**